Den aalborgensiske kranvirksomhed BMS har bestilt 13 kæmpe Palfinger-lastbillifte til 60 millioner kroner.

For såvel verdens største producent af lastbilkraner, østrigsk-tyske Palfinger AG, som for Danmarks største kranvirksomhed, BMS A/S, er handlen med i alt 13 store og topmoderne lastbillifte deres hidtil største ordre. Kontrakten blev for nyligt skrevet under i Aalborg og leveringen af specialkøretøjerne sker enkeltvis og løbende de kommende 12 måneder. - Hos Palfinger er vi særligt stolte af og glade for, at så ambitiøs og professionel en kranvirksomhed som BMS vælger vores produkter. Samtidig viser den optimistiske forventning, som BMS med anskaffelserne også signalere, også en tro på, at Europa er godt på vej ud af krisen, siger Palfinger Platforms administrerende direktør i Krefeld Christian Eiring, om den historiske handel. De 13 køretøjer leveres i øvrigt igennem Danilift A/S i Farsø, som er forhandler for Palfinger Platforms i Danmark og Sverige. Og divisionsdirektør for lastbilliftene hos BMS, Ib Steffensen kvitterer ved at sende roserne retur. - Selvfølgelig anskaffer vi det materiel, der overalt i branchen er anerkendt som det kvalitetsmæssigt bedste. Det har vores nuværende og fremtidige kunder krav på. Og det materiel er Palfingers, som vi i forvejen råder over en del lastbillifte og lastvognskraner fra og har de bedste erfaringer med. Palfingers og Danilifts service kombineret med deres maskiners driftssikkerhed og kapacitet såvel operativt og i forhold til betjeningskomfort er state of the art i 2015. Og da vi også kunne blive enige om den rigtige pris, var der ingen tvivl, siger Ib Steffensen og oplyser at den samlede handels værdi ligger i underkanten af 60 mio. kr. Ib Steffensen oplyser, at anskaffelserne skal understøtte udmøntningen af BMS' vision og nyligt internationalt lancerede E-24-koncept - der garanterer maximum 24 timers responstid over for enhver kunde uanset hvor i Europa. Foreløbig gælder garantien alene Tyskland, England, Skandinavien og Benelux, men den vil med tiden gradvist blive udvidet med stadig flere lande.